**וולטר צבי סוריאנו** (Walter Soriano) (נולד ב-24 בדצמבר 1967) הוא איש עסקים בריטי-ישראלי ופילנתרופ יליד ארגנטינה. הוא הבעלים והמנכ"ל של מספר חברות, כולל חברת "יו-אס-ג'י סקיוריטי בע"מ", המתחמה בניהול משברים, סיוע משפטי ואיתור נכסים, וכן חברת WSLM המתמחה בניהול נדל"ן. הוא ידיד משפחה של ראש ממשלת ישראל בנימין נתניהו.

פעילות עסקית
------------

ב-3 באוקטובר 2002 הקים סוריאנו חברת אבטחה בינלאומית בשם "Universe Security Group", שבסיס פעולתה בלונדון, בבעלות משותפת עם גיא נגר ויצחק מולכו, שקיבלו כמחצית ממניות החברה. במועצת המנהלים של החברה נמנו גם נחום אדמוני, שכיהן כראש המוסד למודיעין ולתפקידים מיוחדים בשנים 1982–1989, האלוף (במיל') אורי שגיא, לשעבר ראש אגף המודיעין, ואלברט ראיס (Albert Raes), ראש שירותי הביטחון הבלגיים (אנ') בשנים 1990–1997. אדמוני ושגיא פרשו בספטמבר 2009.

בשנת 2004 קיבלה החברה הכרה על ידי ה-(AMP (Panama Maritime Association כארגון ביטחון מוכר (RSO) על מנת לאשר תוכנית אבטחה של אוניות לפי הקודים של ארגון ה-ISPS (אנ').

ב-2007 הייתה חברת Universe Security Group מעורבת בעסקה למכירת שלושה מסוקים מדגם בל 212 של רשות הכבאות הספרדית לגאורגיה. בעסקה תיווך תא"ל (מיל) גל הירש.

בשנים 2008–2011 נשכר על ידי יזמית האינטרנט המיליארדרית רות פרסול ובעלה דאז ראס דה ליון על מנת לסייע להם בחקירה פלילית נגדם בארצות הברית, על הפרת החוק להימורים בלתי חוקיים באינטרנט משנת 2006. בעקבות מעורבותו הצליחה חברת PartyGaming (אנ') של פרסול להשיג הסכם אי הרשעה עם משרד המשפטים של ארצות הברית.

בשנת 2010 הקים חברה בשם "יו-אס-ג'י סקיוריטי" (USG Security). לפי אתר האינטרנט של החברה, היא מספקת "שירותי ביטחון, מודיעין וחקירות ללקוחות פרטיים ותאגידיים באנגליה ומסביב לעולם".

ב-2013 ייסד את חברת WS London Management) WSLM), חברה לניהול נכסי נדל"ן שבסיסה בלונדון.

בבעלות סוריאנו חברות נוספות, בהן "טוב 7", "טוב 77", "קרוסרואד פרופרטיס 2" ו"דבליו-אס לונדון מנג'מנט" (דבליו-אס הם ראשי התיבות של שמו). חלק מהחברות הללו עוסקות בתחום הנדל"ן בבריטניה. בעבר היה גם הבעלים של חברת "פוטבול יוניברס", שהציעה בשנת 2010 לקבוצת הכדורגל הבריטית אסטון וילה את דייגו מראדונה כמאמן, במקומו של מרטין אוניל.

ביוני 2019, דווח כי סוריאנו התבקש על ידי הסנאט של ארצות הברית להתנדב להופיע בדיון בדלתיים סגורות בנושא ההתערבות הרוסית בבחירות לנשיאות ארצות הברית ב-2016. בדו"ח המסכם של ועדת המודיעין של הסנאט בנושא הגיעו למסקנה כי סוריאנו הכיר בין חברת המודיעין הישראלית פסיי גרופ לבין אנשי העסקים הרוסיים אולג דריפסקה ודימטרי ריבולובלב לצורך סיוע בסכסוך עסקי, וכי אין לו כל קשר או מעורבות לבחירות בארצות הברית.

במרץ 2020 ייסד ארגון ללא מטרות רווח - האגודה למלחמה בבריונות ברשת (The Anti Cyberbullying Association). האגודה הכריזה שתתמקד בשינוי חקיקה ומדיניות נגד ביריונות ברשת.

במאי 2020 הצטרף לחבר המנהלים של חברת PAVOCAT המספקת שירותי לוחמה בשחיתות לחברות וממשלות.

קשריו עם בנימין נתניהו
----------------------

בשנת 2000 היה סוריאנו אחד ממייסדי העמותה להנצחת שמו וזכרו של יונתן נתניהו, שנהרג במבצע אנטבה בעת שפיקד על סיירת מטכ"ל. באותה שנה הפיק סוריאנו את הסרט "יוני" על חייו של נתניהו, בבימויו של סמיון וינוקור. בסרט שולבו קטעי ארכיון ממספר מקורות, כולל ארכיון צה"ל, ארכיון דובר צה"ל ומשפחת נתניהו.

לאחר סיום כהונתו הראשונה של נתניהו ב-1999, הוא פרש זמנית מפוליטיקה ועבר לעסקים פרטיים. לדברי סוריאנו, הוא שיתף פעולה עם בנימין נתניהו במספר מיזמי היי-טק בארצות הברית. בשנת 2002 סייע סוריאנו לעמותת "לב מלכה" לגייס את נתניהו להרצאות בשכר בערבי התרמה שנערכו במקסיקו סיטי מטעם העמותה, המסייעת לחולים ממשפחות מעוטות יכולת.

בתחילת שנת 2018 התראיין מפכ"ל המשטרה, רוני אלשיך, לאילנה דיין בתוכנית הטלוויזיה "עובדה". בראיון אמר אלשיך, בין היתר, כי חוקרים פרטיים אוספים מידע נגד קציני להב 433 המעורבים בחקירת תיקי נתניהו. בהמשך החלו כלי תקשורת שונים לעסוק בזהותם של הגורמים שלטענת אלשיך עקבו אחר בכירי המשטרה. העיתונאי רביב דרוקר התראיין באותם ימים אצל יעל דן בגלי צה"ל וכאשר נשאל האם מדובר בסוריאנו השיב בחיוב. בהמשך הראיון סייג דרוקר את דבריו באומרו: "לי אין שום הוכחות לכך שסוריאנו היה מעורב בעניין הזה באיזושהי דרך". סוריאנו הכחיש את החשדות, ונתניהו אמר: "לא נפגשתי או דיברתי עם סוריאנו כבר שמונה שנים". שום הוכחה למעורבות של סוריאנו מעולם לא התפרסמה.. אתר החדשות "בחדרי חרדים" דיווח כי הגיע לידיו מכתב מאלשייך לסוריאנו מתאריך פברואר 2018, בו כתב אלשייך שבהצהרות שלו בנוגע לפרשיה, מעולם לא הועלה שמו של סוריאנו. בתביעת דיבה שניהל סוריאנו נגד דרוקר הוגש המכתב, וממנו עלה כי אלשיך השיב באמצעות עו"ד עמי גרנובסקי כי "בדברים שנאמרו על-ידי מפכ"ל המשטרה ושודרו בתוכנית עובדה בתאריך 7.2.18, לא הוזכר שמו של אדם לו ניתן לייחס מעקב אחרי שוטרים, ואף לא ניתן רמז ישיר או עקיף על זהותו ולא על זהות שולחו", וכן כי "כל הפרסומים בנושא הינם על דעת המפרסמים, ובאחריותם".

סכסוכים משפטיים
---------------

מאז שנת 2018 סוריאנו יזם או היה מעורב בכמה תביעות משפטיות סביב מידע או פרסומים אודותיו ואודות קשריו עם בנימין נתניהו.

בפברואר 2018 הגיש תביעה בסך חצי מיליון שקל נגד רביב דרוקר על כך שהזכיר את שמו בריאיון לגלי צה"ל בהקשר של חקירת תיקי נתניהו. דרוקר טען כי זו תביעת השתקה. ב-17 בינואר 2020 נערך דיון ראשון בתביעה זו. במאי 2019 הגיש סוריאנו תביעה שנייה, בסך 580 אלף שקל, נגד רביב דרוקר, אתר "העין השביעית", עורך האתר שוקי טאוסיג ואורן פרסיקו. בתביעה נטען כי גורמים אלו תיאמו ביניהם פרסומים אודות סוריאנו ופגעו בשמו הטוב. תביעות אלו נדחו בשנת 2023, וסוריאנו הודיע כי יערער על פסקי הדין.

במרץ 2018 הגיש תביעה בסך 300 אלף שקל נגד האתר "בחדרי חרדים" על כך שפרסמו פרטים ביוגרפים על סוריאנו ותצלום שבו פניו נראים באופן חלקי. בדצמבר 2019 הגיעו הצדדים לפשרה באמצעות גישור. האתר התנצל על פגיעה בשמו הטוב, הסיר את שתי הכתבות שבגינן הוגשה התביעה, ובנוסף לכך תרם 35 אלף שקל לעמותת "יד אליעזר".

באוקטובר 2019 פרסם סוריאנו כי בכוונתו לנקוט בצעדים משפטיים נגד הנהלת הרשת החברתית המקוונת "טוויטר" על מנת לעצור טענות "כוזבות וזדוניות" המתפרסמות אודותיו.

ב-2020, סוריאנו תבע את אתר Forensic News ומספר כתבים של האתר על דיבה והפרה של חוקי ה-GDPR (General Data Protection Regulations) האירופאיים. ב-15 בינואר 2021, בית המשפט באנגליה נתן פסק דין תקדימי אשר מקבל את טענות הדיבה ודוחה סעיפים אחרים. לאחר פסק הדין, קיבל סוריאנו מכתבי התנצלות פומביים מטעם מספר עיתונאים במערכת האתר. העיתונאים רוברט דנולט וג'ס קולמן הצהירו בפומבי כי הם מתנצלים על פרסומי Forensic News שעסקו בסוריאנו, ומכירים בכך שהפרסומים "התבססו על ראיות בלתי הולמות ונסיבתיות" ש"לא אומתו באופן עצמאי". ההתנצלויות נתקבלו כחלק מהסדר במסגרתו, בנוסף להצהרותיהם, שני העיתונאים הסכימו להסיר מהאינטרנט ומחשבונותיהם במדיה החברתית את כל הטענות הנוגעות לסוריאנו.
בשנת 2022, קיבל סוריאנו פסק דין המורה לעיתון האינטרנטי "העין השביעית" להסיר את מדור "הגנזך" בעניינו של סוריאנו. המדובר היה באסופת מסמכים הנוגעים להליכים המשפטיים של סוריאנו. בית המשפט דחה את טענותיו של סוריאנו לפגיעה בפרטיות המזכה בפיצוי, אך קיבל את טענתו כי מדובר במאגר לא רשום לפי חוק הגנת הפרטיות, המחויב בהסרה עד לרישומו.

בעקבות פסק הדין, הגיש סוריאנו בקשת בזיון בית משפט, בטענה כי הגם שהמדור הוסר מהאתר, הוא עדיין זמין לצפייה בפלטפורמת הארכוב archive.org. סוריאנו טען כי למעשה, יש לקבוע שה"גנזך" עדיין נמצא באתר, ו"העין השביעית" רק הסירו את הקישורים הפנימיים אליו, ואילו "העין השביעית" טענה שמדובר באתר אחר שאין לה אחריות לגביו.

בבקשתו, העלה סוריאנו טענות לפיה נראה ש"העין השביעית" ביצעה ארכוב ידני של "הגנזך", וכן טענות כלליות לגבי אחריותו של המפרסם באינטרנט. כך נטען, כי מכיוון שתכני אינטרנט מאורכבים אוטומטית בקציר רובוטי, אין מקום לקביעה שיפוטית לפיה מדובר בגוף נפרד מהאתר המפרסם - דבר שעלול לייתר את פסקי הדין של בתי המשפט באופן כללי.

בסופו של דבר, מדובר "הגנזך" נמחק מ־archive.org, ועל כן הבקשה התייתרה ונמחקה. לא ברור מה הביא למחיקתו.

באוגוסט 2023 נדחתה תביעת הדיבה של סוריאנו שהוגשה ב-2019 נגד "העין השביעית" במלואה והשופט קבע באופן תקדימי שמדובר בתביעת השתקה וחייב את התובעים בתשלום הוצאות של 84 אלף שקל.

חייו האישיים
------------

וולטר צבי סוריאנו נולד בארגנטינה ועלה לישראל בצעירותו. הוא שירת בצה"ל כקצין מודיעין, ובבגרותו עבר לגור בלונדון.

סוריאנו מנהל אורח חיים חרדי. משנת 2000 עד 2004 התגורר בירושלים ולמד תורה אצל הרב משה שפירא. לאחר מכן שב לגור בשכונת גולדרס גרין בלונדון, שם פתח בית כנסת על שמו של הרב שפירא ולזכרו. הוא מעורב בחיי הקהילה היהודית בלונדון ומרבה לתרום לצדקה. רעייתו תרמה לפעילות של הרבנית ימימה מזרחי ושל ארגון "הידברות" בלונדון.

על פי דיווחים בתקשורת, סוריאנו תורם כמיליון דולר בשנה לצדקה יהודית בישראל ובבריטניה. בין הנתרמים לפי מקורות המקורבים לסוריאנו: אלמנות ויתומים, נכי צה"ל וחיילים בודדים, מחקר בתחום הסרטן ובתי כנסת בירושלים ובלונדון.

קישורים חיצוניים
----------------

* 

* אתר האינטרנט הרשמי של וולטר סוריאנו

ויקישיתוף מדיה וקבצים בנושא **וולטר סוריאנו** בוויקישיתוף
* וולטר סוריאנו - האתר הרשמי
* האתר הרשמי של החברה USG Security בבעלות סוריאנו
* האתר הרשמי של חברת WS London Management בבעלות סוריאנו
* כך פועל במחשכים האיש שנקשר לפרשת המעקבים אחר חוקרי נתניהו, סרטון באתר יוטיוב, בערוץ ה-YouTube הרשמי של תאגיד השידור הישראלי
* חן מענית וטל שניידר, ‏חידת סוריאנו: מי האיש ששמו נקשר בסכסוך בין המפכ"ל לרה"מ, באתר גלובס, 12 בפברואר 2018
* אתר למנויים בלבד גור מגידו, וולטר סוריאנו תבע כדי להישאר אלמוני - והשיג בדיוק את ההפך, באתר TheMarker‏, 17 בדצמבר 2019
* אורן פרסיקו, מסע התביעות של סוריאנו, באתר העין השביעית, 18 בנובמבר 2020
* אורן פרסיקו, נדחתה דרישתו של איש עסקים למחוק את הפרסומים על אודותיו באתר "העין השביעית", באתר העין השביעית, 21 ביוני 2022

* אתר למנויים בלבד  Robert Mendick, ‏I'm being smeared, says Diego Maradona's ex-agent in row over Senate inquiry into Russian election interference, The Telegraph, 25 January 2020
* Private eye Walter Soriano facing lawsuit from leading figure of Russian food sector, אינטליג'נס אונליין, 1 במרץ 2024 (נדרש רישום חינם לאתר)

הערות שוליים
------------

1. ↑  אמיר אורן‏, ממראדונה עד בלפור: איש העסקים הלונדוני שנקלע לקרב נתניהו-אלשיך, באתר וואלה!‏, 13 בפברואר 2018.
2. ↑  תכירו: אלה האנשים הקרובים ביותר לזוג נתניהו, באתר ליברל (מגזין), ‏18 במאי 2015
3. ↑  Letter of Intent, באתר העין השביעית, ‏16 בינואר 2003 (באנגלית).
4. ↑  פרטי חברת Universe Security Group באתר רשם החברות הבריטי.
5. ↑  company check ltd, UNIVERSE SECURITY GROUP LIMITED. Free business summary taken from official companies house information. Free alerts. Registered as 04553305, Company Check (באנגלית)
6. ↑  Panama acts to avoid bottleneck, www.mundomaritimo.cl (ארכיון)
7. ↑  אתר למנויים בלבד גור מגידו, עסקת המסוקים, החילוץ והמייל לנתניהו: הקשר בין גל הירש לאיש הסוד של ראש הממשלה, באתר TheMarker‏, 12 באוגוסט 2019
8. 1 2  חן מענית, ‏חידת סוריאנו: מי האיש ששמו נקשר בסכסוך בין המפכ"ל לרה"מ, באתר גלובס, 12 בפברואר 2018
9. ↑  USG Security - Walter Soriano Security Experts Compay, USG SECURITY (באנגלית)
10. ↑  WS LONDON MANAGEMENT LIMITED - Overview (free company information from Companies House), find-and-update.company-information.service.gov.uk (באנגלית)
11. 1 2  ABOUT US – Walter Soriano London Management, www.wslm.co.uk
12. ↑  Walter Tzvi SORIANO - Personal Appointments (free information from Companies House), find-and-update.company-information.service.gov.uk (באנגלית)
13. ↑  company check ltd, MR WALTER TZVI SORIANO's director profile. Review key details about current and historic company appointments associated with this director, Company Check (באנגלית)
14. ↑  Steve Wollaston, Diego Maradona on what Roberto Di Matteo will bring to Aston Villa, BirminghamLive, ‏2016-06-04 (באנגלית)
15. ↑  Natasha Bertr, Senate Intelligence Committee summons mysterious British security consultant, POLITICO (באנגלית)
16. ↑  T. O. I. staff, Report: US Senate asks to interview Israeli-Brit in connection with Russia probe, www.timesofisrael.com (באנגלית)
17. ↑  [ RUSSIAN ACTIVE MEASURES CAMPAIGNS AND INTERFERENCE IN THE 2016 U.S. ELECTION
VOLUME 5: COUNTERINTELLIGENCE THREATS AND VULNERABILITIES]
18. ↑  Businessman Walter Soriano Announces New UK Anti-Cyberbullying Initiative, in.style.yahoo.com (באנגלית)
19. ↑  Walter Soriano joins PAVOCAT's board of directors, International Business Times UK, ‏2020-06-05 (באנגלית)
20. ↑  Yoni: The Life of Lieutenant Colonel Jonathan Netanyahu - YouTube, www.youtube.com
21. ↑  ביבי+-+מיליון+שקל.JPG (image), באתר 3.bp.blogspot.com
22. ↑  חן מענית, ‏המשטרה: "הפרסומים על סוריאנו - ספינים וספקולציות", באתר גלובס, 14 במרץ 2018
23. ↑  יניר קוזין, אלון חכמון, ‏נתניהו: "הייתם סומכים על המלצות של חוקרים שחושבים ש"תפרתם" להם תיק?", באתר מעריב אונליין, 12 בפברואר 2018
24. ↑  ""איש הצללים" של נתניהו תובע את העין השביעית ואת רביב דרוקר". *TheMarker*. נבדק ב-2023-08-16.
25. ↑  פורום: בחדרי חרדים - מערכת "בחדרי חרדים" תתרום 35 אלף ש"ח ל"יד אליעזר" – בחדרי חרדים, באתר www.bhol.co.il
26. ↑  אורן פרסיקו, מסע התביעות של סוריאנו, באתר העין השביעית, 18 בנובמבר 2020
27. ↑  אתר למנויים בלבד גור מגידו, וולטר סוריאנו תבע כדי להישאר אלמוני - והשיג בדיוק את ההפך, באתר TheMarker‏, 17 בדצמבר 2019
28. ↑  אורן פרסיקו, "המסקנה בלתי נמנעת: תביעת סוריאנו הינה תביעת השתקה", באתר העין השביעית, 14 באוגוסט 2023
29. ↑  אורן פרסיקו, שתי תביעות שהגיש וולטר סוריאנו נגד רביב דרוקר נדחו, באתר העין השביעית, 14 באוגוסט 2023
30. ↑  אתר למנויים בלבד יסמין גואטה, וולטר סוריאנו, מקורבו המולטי־מיליונר של נתניהו, ניסה להשתיק את התקשורת — וישלם עשרות אלפי שקלים, באתר הארץ, 15 באוגוסט 2023
31. ↑  יוסרו פרסומים בעניין סוריאנו, באתר www.news1.co.il
32. ↑  Tighe, Mark. "Security expert Walter Soriano sues Twitter in Dublin for defamation" (באנגלית). ISSN 0140-0460. נבדק ב-2020-11-02.
33. ↑  Soriano v Forensic News LLC & Ors [2021 EWHC 56 (QB) (15 January 2021)], www.bailii.org
34. ↑  Shlomo Rechtschaffen, Rechtschaffen Law, UK Businessman Walter Soriano Receives Apologies From Journalists In Connection To Ongoing Legal Dispute, www.prnewswire.com (באנגלית)
35. ↑  2 Reporters for Forensic News Issue Public Statement Apologizing to UK Businessman Walter Soriano for their Reporting - EIN Presswire, www.einnews.com
36. ↑  ביהמש הורה לעין השביעית להסיר מסמכים על סוריאנו, באתר www.news1.co.il
37. ↑  ת"א 32058-05-19 סוריאנו נ' העין השביעית עיתונות עצמאית, חוקרת וחופשית ואח' - פסק דין, באתר תולעת המשפט, ‏13.08.23
38. ↑  דוד ורטהיים‏, הפסד לסוריאנו ובומבך: נדחתה תביעת הדיבה נגד "העין השביעית", באתר וואלה!‏, 14 באוגוסט 2023
39. ↑  אורן פרסיקו, ניצחון ל"העין השביעית" בבית המשפט: "תביעת סוריאנו נגדם הינה תביעת השתקה", באתר "המקום הכי חם בגיהנום", 14 באוגוסט 2023
40. ↑  חן מענית, ‏חידת סוריאנו: מי האיש ששמו נקשר בסכסוך בין המפכ"ל לרה"מ, באתר גלובס, 12 בפברואר 2018.
41. ↑  אתר למנויים בלבד  Robert Mendick, ‏I'm being smeared, says Diego Maradona's ex-agent in row over Senate inquiry into Russian election interference, The Telegraph, 25 January 2020
42. ↑  Secretive British philanthropist revealed to be global security expert Wa, The Jerusalem Post | JPost.com